DECRET

 /2019, de de , pel qual es modifica el Decret 142/2012, de 30 d’octubre, del Consell Social de la Llengua de Signes Catalana i d’atribució de funcions en matèria de política lingüística de la llengua de signes catalana.

L’article 50.6 de l’Estatut d’autonomia de Catalunya estableix que els poders públics han de garantir l'ús de la llengua de signes catalana i les condicions que permetin d'assolir la igualtat de les persones amb sordesa que optin per aquesta llengua, que ha d'ésser objecte d'ensenyament, protecció i respecte.

La Llei 17/2010, del 3 de juny, de la llengua de signes catalana, estableix en l’article 11 que el Govern ha de crear el Consell Social de la Llengua de Signes Catalana com a òrgan d'assessorament, consulta i participació social en la política lingüística del Govern amb relació a la llengua de signes.

El Decret 142/2012, de 30 d’octubre, del Consell Social de la Llengua de Signes Catalana i d’atribució de funcions en matèria de política lingüística de la llengua de signes catalana regula la composició i el funcionament d’aquest òrgan col·legiat, que s’adscriu a la Direcció General de Política Lingüística, com a òrgan competent en matèria de política lingüística de la llengua de signes catalana.

L’objecte del Decret present és modificar la composició del Consell Social de la Llengua de Signes Catalana per afegir dues vocalies, amb la finalitat que hi siguin representats les persones sordcegues de Catalunya, a través de l’Associació de Sordcecs de Catalunya (ASOCIDECAT), i el departament de l’Administració de la Generalitat competent en matèria de salut. L’article 11.2 de la Llei 17/2010, del 3 de juny, estableix que la composició del Consell ha de garantir una representativitat adequada de les associacions professionals i cíviques de persones usuàries i de les de professionals de la llengua de signes catalana.

Pel que fa a les persones usuàries de la llengua de signes catalana, la Llei 17/2010, del 3 de juny, reconeix i estableix aquesta llengua també com a sistema lingüístic propi de les persones sordcegues signants. A Catalunya hi ha constituïda legalment una associació que agrupa les persones sordcegues i en duu a terme funcions representatives, l’Associació de Sordcecs de Catalunya (ASOCIDECAT).

Ateses les funcions atribuïdes al Consell Social de la Llengua de Signes Catalana, es considera oportú que en formi part el departament competent en matèria de salut, ja que les persones professionals de l’àmbit sanitari acumulen una àmplia experiència en l’atenció a persones amb sordesa, hipoacúsia i discapacitat auditiva, especialment en el diagnòstic en edats primerenques, i es considera rellevant que sigui aportada al Consell esmentat.

Les modificacions que incorpora aquest Decret s'ajusten als principis de bona regulació establerts a l'article 129 de la Llei 39/2015, d'1 d'octubre, del procediment administratiu comú de les administracions públiques, segons els quals les administracions públiques, en l'exercici de la potestat reglamentària, han d'actuar conforme als principis de necessitat, eficàcia, proporcionalitat, seguretat jurídica, transparència i eficiència.

D'acord amb els principis de necessitat i eficàcia, aquestes modificacions es justifiquen per raons d’interès general en la protecció i el foment de la llengua de signes catalana i són necessàries per garantir la representació en el Consell Social de la Llengua de Signes Catalana de les persones sordcegues, com a usuàries d’aquesta llengua, així com la del departament competent en matèria de salut, atesa la seva intervenció en l’atenció a les persones susceptibles de fer ús de la llengua de signes catalana.

D'acord amb el principi de proporcionalitat, les mesures que s'hi incorporen contenen la regulació imprescindible per atendre la necessitat que s'ha de cobrir amb la norma i es limiten a incorporar dues vocalies al Consell Social de la Llengua de Signes Catalana, una per a la representació del departament competent en matèria de salut i, una altra, per a la representació de les persones sordcegues de Catalunya a través l’Associació de Sordcecs de Catalunya (ASOCIDECAT).

Atenent al principi de seguretat jurídica, la potestat reglamentària s'exerceix de manera coherent amb la resta de l'ordenament jurídic, modificant el Decret 142/2012, de 30 d’octubre, amb la finalitat de disposar d’un marc normatiu estable, predictible, integrat, clar i de certesa.

En aplicació del principi de transparència, l'Administració de la Generalitat de Catalunya possibilita l'accés senzill, universal i actualitzat a la normativa en vigor i els documents propis del seu procés d'elaboració. Durant el procediment d’elaboració, la proposta normativa s’ha sotmès a audiència de l’Associació de Sordcecs de Catalunya (ASOCIDECAT) i del departament competent en matèria de salut.

I, en aplicació del principi d'eficiència, aquest decret no crea càrregues administratives per a la ciutadania i permetrà dissenyar les polítiques de protecció i foment de la llengua de signes catalana amb una major participació de les persones que en són destinatàries.

Per tot això, a proposta de la consellera de Cultura, vist/d’acord amb el dictamen de la Comissió Jurídica Assessora, i amb la deliberació prèvia del Govern,

Decreto:

Article únic

Modificació de l’article 5

1. S’afegeix un apartat, el 8, a l’article 5.1.*a* del Decret 142/2012, de 30 d’octubre, del Consell Social de la Llengua de Signes Catalana i d'atribució de funcions en matèria de política lingüística de la llengua de signes catalana, amb el text següent:

“8) Una persona en representació del departament competent en matèria de salut.”

2. S’afegeix un apartat, el 8, a l’article 5.1.*b* del Decret 142/2012, de 30 d’octubre, del Consell Social de la Llengua de Signes Catalana i d'atribució de funcions en matèria de política lingüística de la llengua de signes catalana, amb el text següent:

“8) Una persona en representació de l’Associació de Sordcecs de Catalunya (ASOCIDECAT).”

Barcelona,

Joaquim Torra i Pla

President de la Generalitat de Catalunya

Laura Borràs i Castanyer

Consellera de Cultura